Għal Chris u Moira, l-2014 tfisser l-20 anniversarju mindu bdew ikantaw flimkien; tfisser ukoll il-ħruġ tal-album il-ġdid tagħhom ‘Ninety nighs and a Monday’; iżda fuq kollox tfisser ‘Tour170’ f’diversi bliet Ewropej. Chris u Moira għadhom kif kellhom żewġ kunċerti fil-belt Slovakka ta’ Bratislava u f’Perugia fl-Italja fejn kienu mistednin mill-awtoritajiet tal-kultura bħala parti mill-attivitajiet mużikali tas-Sajf. Il-koppja qalu lil TVM li t-tour huwa riżultat ta’ kuntatti ma’ professjonisti fil-qasam mużikali, tant li wara dawn iż-żewġt ibliet diġà qed iħejju għal kunċerti f’4 ibliet oħra li se jittellgħu sal-aħħar tas-sena. Minkejja li Chris u Moira huma uċuħ ġodda għall-udjenzi Ewropej, dan ma naqqasx mill-entużjażmu għall-mużika tagħhom, tant li diġà għandhom stediniet ohra biex jirritornaw għal avvenimenti akbar f’qasir żmien. Il-koppja kantanta qalet li Tour170 qed iservi ta’ esperiment li qed jirnexxi tant li Chris u Moira qalu li qed jippjanaw inizjattiva ġdida fil-qasam muzikali wara din l-esperjenza.